Malmok

Malmok ta un luga den nortwest di Aruba, den region di Noord/Tanki Leendert. E area, cu ta situa directamente riba laman Caribe, ta consisti di rif di calki eleva y tin un playa. Via e caminda principal nr. 1 y 2 ta pasa Palm Beach pa yega na Malmok. E poblacion di Palm Beach, Bubali y Malmok hunto ta conta 5.105 hende (2010).Centraal Bureau voor de Statistiek, Fifth Population and Housing Census, 2010: Selected Table, 2010, p.75 "Malmok en Palm Beach zijn bij elkaar opgeteld."

 Historia 
Malmok ta reconoci como e sitio preceramico mas recien riba e islanan ABC, datando for di aña 300-900 despues di Cristo. E epoca aki ta cuadra cu presencia di poblacionnan di Epoca Ceramico (Dabajuroid) riba e islanan aki.

E tabata un luga bandona te cu decada 1960, ora a cuminsa cu desaroyo di casnan grandi y luhoso pa residente rico, pensionado y empresarionan stranhero, principalmente Merikano y Venezolano. 

 Puntonan di interes 
Na Malmok tin estableci e compleho di Tierra di Sol, cu e unico cancha di golf di 18-buraco di Aruba.  Via Malmok por alcansa e punta extremo nort di Aruba y e faro yama "Faro di California". Net dilanti di e costa ta encontra e barco aleman naufraga "SS Antilla', cual practicantenan di buceo y snorkel gusta bishita. Den e zona costal tin tres playa popular, esta Arashi, Boca Catalina y e playa di Malmok. Cant'i lama tin un caminda smal pa cana so, e asina yama "Boardwalk Malmok", cu ta core for di Hadicurari (Fishermen's Huts, awendia Sarah-Quita Beach) te na e birada pa Arashi.

 Mira tambe 
 Lista di luga na Aruba
 Playanan di Aruba

category:Luga na Aruba